## Rješenje kojim se Nadi Ružić oduzima odobrenje za rad brokera

### NN 72/2010 (11.6.2010.), Rješenje kojim se Nadi Ružić oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

2158

Na temelju odredbi članka 15. stavak 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08, 74/09), Uprava Hrvatske agencije za nadzor financijskih usluga, u predmetu oduzimanja odobrenja za rad brokeru Nadi Ružić iz Zagreba, Sermageova 1, na sjednici održanoj 2. lipnja 2010. godine donijela je

RJEŠENJE

1. Nadi Ružić iz Zagreba, Sermageova 1, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 218.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) je 27. svibnja 2010. godine, po službenoj dužnosti, sukladno odredbi članka 123. Zakona o općem upravnom postupku (»Narodne novine« br. 47/09) i članka 541. Zakona o tržištu kapitala (»Narodne novine« broj 88/08, 146/08, 74/09, dalje: Zakon) pokrenula upravni postupak nadzora u predmetu oduzimanja odobrenja za rad Nadi Ružić iz Zagreba, Sermageova 1.

Rješenjem Agencije, klasa: UP/I-450-08/05-02/122, urbroj: 567-03/05-2, od 25. kolovoza 2005. godine, imenovanoj je na neodređeno vrijeme izdana dozvola za obavljanje poslova brokera.

Uvidom u predmet klase: UP/I-451-04/10-42/03, utvrđeno je da je rješenjem od 2. lipnja 2010. godine, društvu Argus savjetovanje d.o.o., Zagreb, Sermageova 1 (dalje: Društvo), izdano je odobrenje za obavljanje poslova vezanog zastupnika investicijskog društva Interkapital vrijednosni papiri d.o.o., Zagreb, Masarykova 1. Poslove vezanog zastupnika iz članka 93. stavak 1. točka 1. – 4. Zakona u Društvu obavljat će Nada Ružić iz Zagreba, Sermageova 1.

Broker je sukladno odredbi članka 24. stavak 1. Zakona, zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavak 1. točke 1. i 2. Zakona.

Nada Ružić nije zaposlenik investicijskog društva, niti obavlja poslove sadržane u investicijskim uslugama iz članka 5. stavak 1. točka 1. i 2. Zakona.

Slijedom navedenog, Nada Ružić ne ispunjava zakonom propisane uvjete na temelju kojih je izdano odobrenje za rad brokera, pa je na temelju odredbe članka 27. stavak 1. točka 4. Zakona, valjalo riješiti kao u točki 1. izreke ovog rješenja.

Sukladno odredbi članka 24. stavak 9. Zakona, Agencija vodi Registar investicijskih savjetnika, slijedom čega je odlučeno kao u točki 2. izreke ovog rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog zaključka.

Klasa: UP/I-451-04/10-07/26

Urbroj: 326-111/10-2

Zagreb, 2. lipnja 2010.

Predsjednik Uprave
Ante Samodol, v. r.

Rješenje, NN 72/2010-2158